AARHUS: Juleaften blev flere flasker Ethanimal stjålet fra en dyrlæge i Højberg.

Væsken er et farligt bedøvelsesmiddel, som blandt andet anvendes til aflivning af dyr.

Det er forbundet med livsfare for mennesker at indtage stoffet, og derfor er Østjyllands Politi nu ude med en advarsel om, at man straks skal kontakte 112, hvis man har indtaget det.

Har man fundet flaskerne, der indeholder en orangevæske på 200 mg/ml, skal man kontakte politiet på 114.

- Vi ved ikke, hvorfor stoffet er blevet stjålet fra klinikken, men ved folk noget, må de meget gerne kontakte os, siger vagtchef ved Østjyllands Politi, Peter Halstrøm.

Tyveriet blev anmeldt juleaften klokken 15.48, og indtil videre har politiet ikke modtaget nogle henvendelser.